Broj: 711-I-1595-P-341-19/21-16-19

Zagreb, 10. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave podnesene protiv dužnosnika** **Damira Tomića, zastupnika u Hrvatskom saboru do 22. srpnja 2020.g.** na 141. sjednici, održanoj 10. rujna 2021. g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Damira Tomića, zastupnika u Hrvatskom saboru do 22. srpnja 2020.g., zbog moguće povrede članka 14.**  **stavka 5. ZSSI-a, koja proizlazi iz istovremenog obnašanja dužnosti saborskog zastupnika i funkcije člana upravnih tijela u tri udruge i to udruzi Hrvatske tehničke zajednice, Zajednice tehničke kulture Osječko-baranjske županije i Foto kino kluba Đakovo.**
2. **Poziva se dužnosnik Damir Tomić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 3. ZSSI-a propisano je da su saborski zastupnici dužnosnici u smislu istog Zakona. Uvidom u Registar dužnosnika kojeg ustrojava i vodi Povjerenstvo utvrđeno je da je dužnosnik Damir Tomić obnašao dužnost saborskog zastupnika od 22. prosinca 2011. do 28. prosinca 2015.g., zatim od 28. prosinca 2015.g. do 14. listopada 2016.g. te ponovno od 14. listopada 2016.g. do 22. srpnja 2020.g. Stoga je Damir Tomić povodom obnašanja navedenih dužnosti obvezan postupati sukladno odredbama ZSSI-a.

Dana 22. studenog 2019.g. Povjerenstvo je zaprimilo prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-3944-P-341/19-01-4. U predmetnoj prijavi navodi se da je dužnosnik prekršio odredbu članka 14. stavka 5. ZSSI-a budući da je član Upravnog i Nadzornog odbora u četiri neprofitne udruge i to u Hrvatskoj zajednici tehničke kulture, Hrvatskom filmskom savezu, Foto kino klubu Đakovo i Zajednici tehničke kulture Đakovo.

Dana 5. ožujka 2020.g. Povjerenstvo je zaprimilo i dopunu prijave u kojoj se navodi da je dužnosnik u Upravnom odboru tri udruge i to Hrvatskoj zajednici tehničke kulture, Hrvatskom foto savezu i Foto kino klubu Đakovo dok se natječe za predsjednika i u četvrtoj udruzi Zajednici tehničke kulture Osiječko-baranjske županije.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je izvršilo uvid u Informacijski sustav porezne uprave te je utvrdilo kako je dužnosnik u 2014. g. zaprimio jednu naknadu Hrvatskog filmskog saveza, u 2015.g. četiri naknade od Hrvatskog filmskog saveza i tri naknade Hrvatske zajednice tehničke kulture, u 2016.g. pet naknada od Hrvatskog filmskog saveza i pet naknada Hrvatske zajednice tehničke kulture, u 2017.g. dvije naknade Hrvatskog filmskog saveza, u 2018.g.naknadu Foto kino kluba Đakovo, u 2019.g. pet naknada Hrvatske zajednice tehničke kulture te u 2020.g. dvadeset naknada Hrvatske zajednice tehničke kulture.

Uvidom u Informacijski sustav porezne uprave Povjerenstvo nije utvrdilo da je dužnosnik primao naknade od Zajednice tehničke kulture Osječko-baranjske županije kao niti od Zajednice tehničke kulture Đakovo.

Povjerenstvo je od Hrvatske zajednice tehničke kulture, Zajednice tehničke kulture Osječko-baranjske županije, Zajednice tehničke kulture Đakovo, Hrvatskog filmskog saveza te Foto kino kluba Đakovo zatražilo podatke je li dužnosnik Damir Tomić od 22. prosinca 2011.g. pa do danas bio predsjednik ili obnašao neku drugu funkciju u navedenim udrugama te ukoliko jest od kada kao i jesu li dužnosniku u razdoblju od 22. prosinca 2011.g. do danas isplaćivane naknade od strane udruge te ukoliko jesu temeljem koje osnove su dužnosniku navedene naknade isplaćivane, u kojem vremenu i koliko je iznosio svaki pojedinačni iznos naknade.

Hrvatska zajednica tehničke kulture odgovorila je na traženje povjerenstva dopisom URBROJ: 01/12-101/2-21 od 25. svibnja 20201.g. navodeći da je dužnosnik Damir Tomić bio član Upravnog odbora HZTK od 30. lipnja 2015. do 15. prosinca 2018. godine, a da je od 16. rujna 2019. predsjednik HZTK i tu dužnost obnaša i nakon isteka mandata u Saboru. Nadalje, u dopisu se navodi da Predsjednik i članovi Upravnog odbora HZTK obavljaju svoju dužnost volonterski i za to ne primaju nikakve naknade te da se po članku 24. Poslovnika Upravnog odbora HZTK predsjedniku i ostalim članovima Upravnog odbora, za dolazak na sjednicu isplaćuju se putni troškovi i dnevnice. Nadalje, navodi se da je HZTK neprofitna organizacija i po članku 9. stavak 1.1.11. Zakona o porezu na dohodak može osobama koje nisu u radnom odnosu kod isplatitelja neoporezivo isplatiti: naknade troškova službenog putovanja (prijevoz, noćenje, dnevnice, naknadu za korištenje službenog automobila u privatne svrhe, ako te osobe službeno putuju za potrebe tih organizacija i pod uvjetom da do trenutka isplate navedenih primitaka u istom poreznom razdoblju nisu ostvarile naknadu za rad u organizaciji, (drugi dohodak ili dohodak od nesamostalnog rada). Navodi se da dužnosnik nije primio nikakve naknade koje bi bile oporezive u smislu poreza na dohodak.

Hrvatska zajednica tehničke kulture Osječko-baranjske županije dostavila je Povjerenstvu dopis KLASA: 035-01/21-01, URBROJ: 2158/58-01-21-96 od 21. svibnja 2021.g. navodeći da je dužnosnik bio kandidat za predsjednika Zajednice tehničke kulture Osječko- baranjske županije (u daljem tekstu Zajednica) na izbornoj Skupštini održanoj dana 09. travnja 2019. godine te da je na toj izbornoj Skupštini Damir Tomić izabran je za predsjednika Zajednice, no Rješenjem Ureda državne uprave u Osječko-baranjskoj županiji od 15. svibnja 2019. odbijen je Zahtjev Zajednice za upis promjene osobe ovlaštene za zastupanje udruge, u Registar udruga republike. Na predmetno Rješenje dužnosnik je uložio žalbu te je predmet upućen na drugostupanjski postupak u Ministarstvo upravo u Zagreb. Drugostupanjskim Rešenjem Ministarstva uprave od 10. lipnja 2020. godine odbijena je žalba dužnosnika radi neosnovanosti žalbenih navoda. Nadalje, navodi se da je na izvanrednoj Skupštini Zajednice održanoj dana 10. rujna 2020. godine, dužnosnik izabran za člana Upravnog odbora Zajednice. Funkciju člana Upravnog odbora gospodin dužnosnik stoga obnaša od dana 10. rujna 2020. godine do danas. Nadalje, navodi se da za obnašanje funkcije člana Upravnog odbora Zajednice ne isplaćuje se novčana naknada već su mu do danas isplaćivani su samo putni troškovi po dolasku u Osijek na sjednicu Upravnog odbora (u iznosu od 2,00kn po kilometru), prema mjestu njegovog prebivališta utvrđenog temeljem njegove osobne iskaznice (Đakovo).

Hrvatski filmski savez odgovorio je na traženje Povjerenstva dopisom URBROJ: 614/1-2021 od 2. lipnja 2021.g. navodeći da je dužnosnik Damir Tomić bio član Izvršnog odbora Hrvatskog filmskog saveza u navedenom razdoblju iz dopisa od 22. prosinca 2011. do 13. travnja 2019. godine. Nadalje, navodi se da je kao član Izvršnog odbora, Damir Tomić svoju dužnost obavljao volonterski i za to nije primio nikakve naknade osim 13 putnih naloga.

Foto-kino klub Đakovo dostavio je dopis 5. srpnja 2021.g. navodeći da je Damir Tomić u razdoblju od 22.12.2011. do danas obnašao dužnost predsjednika udruge Foto - kino klub Đakovo te da mu u tom razdoblju nisu isplaćivane nikakve naknade od strane udruge Foto - kino klub Đakovo. Iz dostavljene dokumentacije razvidno je pak da su dužnosniku isplaćivani putni troškovi i troškovi reprezentacije.

Zajednica tehničke kulture Đakovo nije odgovorila na traženje Povjerenstva.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. ovog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Budući da iz dostavljene dokumentacije proizlazi da dužnosnik od dana 10. rujna 2020.g., dakle unutar dvanaest mjeseci od prestanka dužnosti, obnaša funkciju člana Upravnog odbora udruge Zajednica tehničke kulture Osječko-baranjske županije, a da istovremeno već obnaša funkciju predsjednika Hrvatske zajednice tehničke kulture i Foto-kino kluba Đakovo, isti je u upravljačkim tijelima tri neprofitne udruge. Slijedom navedenog, Povjerenstvo je donijelo odluku kao u točki I. izreke.

Sukladno članku 39. stavka 3. ZSSI-a poziva se dužnosnik Damir Tomić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke, te da Povjerenstvu dostavi svu relevantnu dokumentaciju kojom raspolaže.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Damir Tomić, osobna dostava
2. Na znanje podnositelju prijave
3. Objava na internetskoj stranici Povjerenstva
4. Pismohrana